Αθλητική Ένωση Ελλήνων Αλεξανδρείας

Η Αθλητική Ένωση Ελλήνων Αλεξανδρείας (ΑΕΕΑ) είναι ελληνικός αθλητικός σύλλογος με έδρα την Αλεξάνδρεια της Αιγύπτου. Ιδρύθηκε το 1910  με χρώματα το μπλε και άσπρο και έμβλημα το δικέφαλο αετό με ανοιχτά φτερά. Αργότερα στην ΑΕΕΑ συγχωνεύτηκε και ο Ποδοσφαιρικός Όμιλος Ελλήνων Αλεξανδρείας που είχε ιδρυθεί επίσης το 1910. Στην πολύχρονη ιστορία της η Ένωση διέθετε τμήματα ποδοσφαίρου αντρών και γυναικών, καλαθοσφαίρισης αντρών και γυναικών, πετοσφαίρισης αντρών και γυναικών, ενόργανης γυμναστικής, κλασικού αθλητισμού, χόκεϊ επί χόρτου και επιτραπέζιας αντισφαίρισης. Διαθέτει ιδιόκτητο οίκημα και αγωνίζεται στο κοινοτικό στάδιο της Ελληνικής Κοινότητας.

Ήταν μέλος των τοπικών εφορειών του ΣΕΓΑΣ στην Αίγυπτο κατακτώντας πολλά τοπικά πρωταθλήματα. Το τμήμα στίβου έχει συμμετάσχει σε πολλά πανελλήνια πρωταθλήματα έχοντας αναδείξει πολλούς πανελληνιονίκες. Τον Ιούλιο του 1939 η Ένωση ξεκίνησε την έκδοση αθλητικού περιοδικού με τίτλο: "Αθλητική Ένωσις", Δελτίον της Αθλητικής Ενώσεως Ελλήνων Αλεξανδρείας, το οποίο εκδιδόταν τουλάχιστον ως το 1975.

 Στίβος 
Στον κλασσικό αθλητισμό η ΑΕΕΑ έχει συμμετάσχει σε πολλά πανελλήνια πρωταθλήματα όπως και στα τοπικά πρωταθλήματα της εφορείας ΣΕΓΑΣ Αιγύπτου. Έχει αναδείξει πολλούς μεγάλους αθλητές. Πολλοί από αυτούς διετέλεσαν αθλητές της εθνικής ομάδας, όπως η Νικολάου στα 60μ., η Γερολαίμου στο άλμα εις μήκος, δισκοβολία και σφαιροβολίαΑθλητική Ηχώ 14/11/1949 Οι καλύτερες επιδόσεις στον ελληνικό στίβο για το 1949, ο Αλέξανδρος Παπαφίγκος στους δρόμους ταχύτητας, ο Κ. Βαρότσης στα άλματα, ο Α. Παρόδος επίσης στα άλματαΑθλητική Ηχώ 11-4-1949, ο Χατζηκώστας στη σφαιροβολία, οι Γιαννόπουλος και Ασσουάντ στη δισκοβολία, η Κουτλάκη, η Μπορζ, η Άννυ Σοκ, η Σούαρτζ και η Νικολάου στους δρόμους ταχύτητας, η Μαχά στη δισκοβολίαΑθλητική Ηχώ 5 Φεβρουαρίου 1953, οι καλύτερες επιδόσεις στον Αιγυπτιακό στίβο για το 1952, η Βλαστουδάκη στον ακοντισμό που είχε καταρρίψει πολλάκις το Παναιγυπτιακό ρεκόρΑθλητική Ηχώ 3 ΙΟυλίου 1953.

Το 1955 η ΑΕΕΑ κατέκτησε το διασυλλογικό πρωτάθλημα Αιγύπτου με 69 βαθμούς έναντι 68 της Νάσιοναλ Καΐρου, με 6 χρυσά 5 αργυρά και 7 χάλκινα μετάλλια. Από τους αθλητές ήταν όλοι ομογενείς εκτός από έναν Αιγύπτιο Αθλητική Ηχώ 13 Ιανουαρίου 1955 .

 Ποδόσφαιρο 
Το ποδοσφαιρικό τμήμα αγωνιζόταν αρχικά στο τοπικό πρωτάθλημα της Αλεξάνδρειας κατακτώντας πολλές φορές το πρωτάθλημα με μεγάλο αντίπαλο την "Γιούνον Ρεγκρέσιον". Την εποχή εκείνη στην Αίγυπτο γίνονταν τρία τοπικά - περιφερειακά  πρωταθλήματα: του Καΐρου, της Αλεξάνδρειας και της Διώρυγας. Οι πρώτοι διεκδικούσαν το Αιγυπτιακό πρωτάθλημα Αθλητικό Ηχώ 12/5/1949 αφιέρωμα στο Αιγυπτιακό ποδόσφαιρο.

Με την καθιέρωση της εθνικής κατηγορίας στην Αίγυπτο η ΑΕΕΑ  αγωνίστηκε δύο χρονιές στην Α΄  Εθνική της Αιγύπτου ενώ έχει πολλές παρουσίες στην Β' Εθνική. Την 1η φορά το 1948-1949 τερματίζοντας στην 9η θέση με 17 βαθμούς, 5 νίκες, 7 ισοπαλίες, 8 ήττες και τέρματα 20-30. Και το 1949-1950 καταλαμβάνοντας την 10η θέση με 14 βαθμούς, 4 νίκες, 6 ισοπαλίες, 8 ήττες και τέρματα 16-29.

Μετά το 1960, όταν η Ελληνική κοινότητα συρρικνώθηκε, το ποδοσφαιρικό τμήμα κατά περιόδους συμμετέχει σε πρωταθλήματα υποδομών ή στα τοπικά της Αλεξάνδρειας.

 Καλαθοσφαίριση 
Τα τμήματα καλαθοσφαίρισης της ΑΕΕΑ συμμετείχαν στα τοπικά πρωταθλήματα τοπικής εφορείας ΣΕΓΑΣ κατακτώντας πολλά από αυτά.

Πετοσφαίριση 
Τα τμήματα πετοσφαίρισης της ΑΕΕΑ συμμετείχαν στα τοπικά πρωταθλήματα τοπικής εφορείας ΣΕΓΑΣ κατακτώντας πολλά από αυτά.

 Χόκεϊ 
Το τμήμα χόκεϊ ιδρύθηκε το 1937 και ήταν από τις πρώτες ομάδες που καλλιέργησαν το άθλημα στην Αίγυπτο. Οι πρώτοι αγώνες λόγω έλλειψης πρωταθλήματος ήταν με αγγλικές στρατιωτικές ομάδες και την ομάδα "Γαλλική Ένωση", η οποία στην πορεία διαλύθηκε και οι αθλητές της προσχώρησαν στην ΑΕΕΑ. Με το τέλος του Β' παγκοσμίου πολέμου συμμετείχε στο αιγυπτιακό πρωτάθλημα πρωταγωνιστώντας σε πολλές διοργανώσειςΑθλητική Ηχώ 15 Μαρτίου 1950, αφιέρωμα στο Χόκευ της Αιγύπτου.

 Επιτραπέζια αντισφαίριση 
Το τμήμα επιτραπέζιας αντισφαίρισης της ΑΕΕΑ είχε πολλούς αθλητές που συμμετείχαν κυρίως στα ομογενειακά πρωταθλήματα και στα τοπικά της Αλεξάνδρειας. Ο μεγαλύτερος αθλητής που ανέδειξε ήταν ο Αλέκος Κασσαβέτης, πρωταθλητής Αιγύπτου το 1948 και αργότερα Αυστραλίας όταν μετανάστευσε εκείΑθλητική Ηχώ 13/7/1959 αφιέρωμα στο Ελληνικό Πινγκ Πονγκ στην Αίγυπτο. Ο Κασσαβέτης είχε συμμετάσχει με την εθνική ομάδα στο παγκόσμιο πρωτάθλημα του 1939 και στο πανελλήνιο ατομικό πρωτάθλημα του 1950, όπου έχασε στον τελικό από το Λεβέντη με 3-0 κι ανακηρύχθηκε 2ος πανελληνιονίκης. Στην ίδια διοργάνωση από πλευράς ΑΕΕΑ είχαν πάρει μέρος και οι: Ιωάννης Βαβάκης, Ανδρεάδης Αθλητική Ηχώ 11 Ιανουαρίου 1950 Ανασκόπηση πανελλήνιου πρωταθλήματος 1950. Επίσης, ο Βλ. Ψιάκης ήταν πρωταθλητής εφήβων Αιγύπτου το 1959 Αθλητική Ηχώ 13/7/1959 ενώ ανέδειξε και άλλους πιγκπονίστες.

Το γυναικείο τμήμα ανέδειξε πολλές μεγάλες αθλήτριες. Ανάμεσα τους ήταν οι: Αργυρώ Λαλαΐτου και Καριδιά, οι οποίες μεταγράφηκαν στον Παναθηναϊκό. Η Καριδιά μάλιστα είχε αναδειχτεί πρωταθλήτρια Αιγύπτου στις κορασίδες (κάτω των 17) το 1965Αθλητικό Ηχώ 16 Ιανουαρίου 1965 , αφιέρωμα στο γυναικείο τμήμα Πινγκ πονγκ του Παναθηναϊκού. Ανέδειξε επίσης τη Θάλεια Κυριακού, πρωταθλήτρια Αιγύπτου κορασίδων και 2η στις νεανίδες το 1967Αθλητική Ηχώ, 21 Φεβρουαρίου 1967 και την Κική Καράμπελλα, πρωταθλήτρια του ομογενειακού πρωταθλήματος το 1959.

 Πηγές 

"Αθλητική Ηχώ", 6 Απριλίου 1966, αφιέρωμα στα Ελληνικά σωματεία της Αιγύπτου.
"Αθλητική Ένωσις", Δελτίον της Αθλητικής Ενώσεως Ελλήνων Αλεξανδρείας, τ. 1 (3/7/1939).

 Παραπομπές 

Κατηγορία:Ελληνικοί αθλητικοί σύλλογοι Αφρικής
Κατηγορία:Ποδοσφαιρικές ομάδες Αιγύπτου
Κατηγορία:Αθλητισμός στην Αλεξάνδρεια
Κατηγορία:Ιδρύσεις αθλητικών συλλόγων το 1910
Κατηγορία:Ελληνικοί σύλλογοι στίβου
Κατηγορία:Σύλλογοι χόκεϊ επί χόρτου
Κατηγορία:Ανενεργοί ελληνικοί σύλλογοι καλαθοσφαίρισης
Κατηγορία:Ελληνικοί σύλλογοι πετοσφαίρισης

Κατηγορία:Ιδρύσεις ποδοσφαιρικών ομάδων το 1910
Κατηγορία:Ιδρύσεις ομάδων καλαθοσφαίρισης σε άγνωστο έτος